Ανακοίνωση προς τους εισαγωγείς που έχουν εισαγάγει ή επιθυμούν να εισαγάγουν στην Κοινότητα ορισμένα παρασκευασμένα ή διατηρημένα εσπεριδοειδή (συγκεκριμένα μανταρίνια, κ.λπ.), υπαγόμενα στους κωδικούς ΣΟ 2008 30 55 και 2008 30 75, σχετικά με πιθανά προσωρινά μέτρα διασφάλισης σύμφωνα με τους κανονισμούς (ΕΚ) αριθ. 519/94, 3285/94 και 2201/96

(2003/C 236/08)

Την 11η Ιουλίου 2003 η Επιτροπή εκίνησε διαδικασία έρευνας για μέτρα διασφάλισης, σύμφωνα με το άρθρα του κανονισμού (ΕΚ) αριθ. 519/94(1), αριθ. 3285/94(2) και 2201/69(3) του Συμβουλίου, όσον αφορά τις εισαγωγές παρασκευασμένων ή διατηρημένων μανταρινιών (στα οποία περιλαμβάνονται και τα tangerines και satsumas), κλημεντίνες, wilkings και άλλα παρόμοια υβρίδια εσπεριδοειδών, χωρίς προσθήκη αλκοόλης, με προσθήκη ζάχαρης ("το υπό εξέταση προϊόν")(4).

Το υπό εξέταση προϊόν υπάγεται σήμερα στους κωδικούς ΣΟ 2008 30 55 και 2008 30 75. Οι ανωτέρω κωδικοί ΣΟ παρατίθενται για πληροφοριακούς και μόνο λόγους.

1. Πιθανή λήψη προσωρινών μέτρων διασφάλισης

Η Επιτροπή προς το παρόν εξετάζει τα αποτελέσματα της αρχικής έρευνας για να διαπιστώσει κατά πόσο δικαιολογούνται προσωρινά μέτρα διασφάλισης, και σε μία τέτοια περίπτωση, τι μορφή θα έχουν τα μέτρα αυτά.

Με το σκεπτικό αυτό, εξετάζεται η πιθανότητα της επιβολής μιας δασμολογικής ποσόστωσης η οποία θα κατανεμηθεί μεταξύ των εισαγωγέων βάσει κριτηρίων που είναι να αποφασισθούν, πέραν της οποίας θα είναι πληρωτέος ο διασφαλιστικός δασμός.

Προκειμένου η Επιτροπή να συγκεντρώσει τα στοιχεία που κρίνει αναγκαία για την λειτουργία ενός τέτοιου συστήματος, οι εισαγωγείς που έχουν εισαγάγει ή επιθυμούν να εισαγάγουν στην Κοινότητα το υπό εξέταση προϊόν, καλούνται με την παρούσα να υποβάλουν πληροφορίες στην Επιτροπή.

2. Οι πληροφορίες που καλούνται να υποβάλουν οι εισαγωγείς

Η Επιτροπή καλεί όλους τους εισαγωγείς που έχουν εισαγάγει ή επιθυμούν να εισαγάγουν στην Κοινότητα το υπό εξέταση προϊόν:

α) να γνωστοποιήσουν στην Επιτροπή εάν επιθυμούν να εισαγάγουν το υπό εξέταση προϊόν βάσει μιας δασμολογικής ποσόστωσης, όπως και την επιθυμητή ποσότητα (τόνοι, καθαρό βάρος), και

β) να υποβάλουν στην Επιτροπή τις εξής πληροφορίες:

i) την επωνυμία, τη διεύθυνση, τον αριθμό φαξ και τη διεύθυνση ηλεκτρονικού ταχυδρομείου του εισαγωγέως,

ii) την ποσότητα (τόνοι, καθαρό βάρος) των εισαγωγών τους στην Κοινότητα του υπό εξέταση προϊόντος, για κάθε μία από τις εξής περιόδους: 1.10.1999-30.9.2000, 1.10.2000-30.9.2001, 1.10.2001-30.9.2002 και 1.10.2002-30.9.2003,

iii) την αναμενόμενη ποσότητα των εισαγωγών τους, του υπό εξέταση προϊόντος, κατά την περίοδο 1.10.2003-30.9.2004.

Σημείωση:

Μαζί με τις απαντήσεις σας στα ερωτήματα ii) και iii) θα πρέπει να υποβληθούν τα σχετικά αποδεικτικά στοιχεία (που μπορεί να είναι αντίτυπα συμβολαίων, αποδείξεις αγορών ή οποιοδήποτε άλλο έγγραφο που να αποδεικνύει την ακρίβεια των αριθμών που έχουν υποβληθεί).

3. Προθεσμίες

Όλες οι απαντήσεις θα πρέπει να ληφθούν από την Επιτροπή εντός 7 ημερών από τη δημοσίευση της παρούσας ανακοίνωσης.

4. Γραπτές απαντήσεις και αλληλογραφία

Όλα τα συναφή στοιχεία πρέπει να κοινοποιηθούν στην Επιτροπή γραπτά (όχι σε ηλεκτρονική μορφή εκτός εάν προβλέπεται διαφορετικά), και θα πρέπει να αναφέρουν την επωνυμία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και φαξ ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: European Commission Directorate General for Trade

Directorate B

Office: J-79 5/16 B - 1049 Brussels Φαξ (32-2) 295 65 05 Τέλεξ COMEU B 21877

(1) ΕΕ L 349 της 31.12.1994, σ. 53.

(2) ΕΕ L 67 της 10.3.1994, σ. 67.

(3) ΕΕ L 297 της 21.11.1996, σ. 29.

(4) ΕΕ C 162 της 11.7.2003, σ. 2.